Teadlased on välja selgitanud, milline oli see supernoova, mida Taani astronoom Tycho Brahe enam kui 400 aasta eest nägi. Ajakirjas Nature avaldatud uuringust selgub, et nii nagu ehk arvata võiski, oli tegemist täiesti tavalise, Ia-tüüpi supernoovaga. Sedasorti supernoova tekib siis, kui valge kääbus rebib endasse kaaslastähest ainet juurde ja lendab  siis termotuumaplahvatuses laiali.    Saksa, Jaapani ja Madalmaade teadlased analüüsisid ammuse taevasündmuse valguspeegeldusi Hawaii saartel asuva 8,2 meetrise Subaru teleskoobiga. Väike osa supernoova plahvatuses kiirgunud valgusest on peegeldunud tähtedevaheliselt tolmult tagasi ja alles tänavu avastasid teadlased, et seda peegedunud supernoovavalgust jõuab veel seniajanigi natuke ka Maale.